ଏହି ଦେଶରେ କରୋନା ଟିକା ବିକ୍ରି ହେଉଛି ! ଜାଣନ୍ତୁ କିଏ କିଣିପାରିବ ଏବଂ କେତେ ଟଙ୍କାରେ.... - Enews online\nବିଶ୍ୱର ୨୧୦ ଦେଶରୁ ଅଧିକ ଦେଶ କରୋନା ଭୁତାଣୁ ସହ ସଂଘର୍ଷ କରୁଛନ୍ତି । ସମଗ୍ର ବିଶ୍ୱରେ ଲୋକମାନେ ଗୋଟିଏ ଜିନିଷକୁ ଉତ୍ସାହର ସହିତ ଅପେକ୍ଷା କରିଛନ୍ତି, ତାହା ହେଉଛି କରୋନାର ଏକ ସୁରକ୍ଷିତ ଏବଂ ପ୍ରଭାବଶାଳୀ ଟିକା । ଅଗଷ୍ଟ ମାସରେ ରୁଷ ଦାବି କରିବାର କିଛି ଦିନ ପରେ ପରେ ଚୀନ ମଧ୍ୟ ଟିକା ପ୍ରସ୍ତୁତର ସମସ୍ତ ପ୍ରକ୍ରିୟା ଶେଷ ହୋଇଛି ବୋଲି ଦାବି କରିଥିଲା । ତଥାପି ଏପର୍ଯ୍ୟନ୍ତ ଦାବି କରାଯାଇଥିବା କୌଣସି ଟିକାର ଅନ୍ତିମ ପର୍ଯ୍ୟାୟ ପରୀକ୍ଷଣ ଶେଷ ହୋଇନାହିଁ କିମ୍ବା କ୍ଲିନିକାଲ୍ ପରୀକ୍ଷଣର ଅନ୍ତିମ ଫଳାଫଳ ପ୍ରକାଶ ପାଇନାହିଁ । ଏହା ସତ୍ତ୍ୱେ ମଧ୍ୟ ରୁଷରେ ଟୀକାକରଣ ଆରମ୍ଭ ହୋଇ ସାରିଥିବା ବେଳେ ଚୀନରେ ଜରୁରୀକାଳୀନ ଅନୁମୋଦନ ଦ୍ୱାରା ଅଧିକ ବିପଦସମ୍ପର୍ଣ୍ଣ ଲୋକଙ୍କୁ ଟିକା ଦିଆଯାଉଛି । ଏହି ଅଧିକ ବିପଦପୂର୍ଣ୍ଣ ଗୋଷ୍ଠୀ ମଧ୍ୟରେ ସ୍ୱାସ୍ଥ୍ୟ କର୍ମୀ, ପୋଲିସ କର୍ମଚାରୀ, ସେନା, ମହାମାରୀ ପ୍ରତିରୋଧରେ ନିୟୋଜିତ ଅନ୍ୟ କର୍ମୀମାନେ ଅନ୍ତର୍ଭୁକ୍ତ ଅଟନ୍ତି । ଚୀନରେ ଟିକା ବିକ୍ରି ମଧ୍ୟ ଆରମ୍ଭ ହୋଇଯାଇଛି । ଆସନ୍ତୁ ଜାଣିବା କେଉଁମାନେ ଟିକା କିଣି ପାରିବେ ଏବଂ ଏହାର ମୂଲ୍ୟ କେତେ କଣ ରହିଛି ?\nବାସ୍ତବରେ, ପୂର୍ବ ଚୀନର ଏକ ସହରରେ କ୍ଲିନିକାଲ୍ ପରୀକ୍ଷଣ ଠାରୁ ଭିନ୍ନ ପ୍ରାୟୋଗିକ ଆକାରରେ ଅଧିକ ବିପଦସମ୍ପର୍ଣ୍ଣ ଗୋଷ୍ଠୀର ଲୋକଙ୍କ ପାଇଁ କରୋନା ଟିକା ବିକ୍ରି ଆରମ୍ଭ କରାଯାଇଛି । ଜରୁରୀକାଳୀନ ଟୀକାକରଣ କାର୍ଯ୍ୟକ୍ରମ ଅଧୀନରେ ଏହି ଟିକା ମୂଲ୍ୟ ୬୦ ଡଲାର କିମ୍ବା ପ୍ରାୟ ୪୪୦୦ ଟଙ୍କା ରଖାଯାଇଛି । ଚୀନର ରାଜଧାନୀ ବେଜିଂଗର ସିନୋଭାକ ବାୟୋଟେକ ଦ୍ୱାରା ବିକଶିତ ହୋଇଥିବା ଏହି ଟିକାର ନାମ "କରୋନାଭ୍ୟାକ (CoronaVac)" ରଖାଯାଇଛି ।\nପୂର୍ବ ଚୀନର ଝେଜିଆଙ୍ଗ ପ୍ରଦେଶର ଜିୟାଶିଙ୍ଗ ସହରରେ ସ୍ୱାସ୍ଥ୍ୟ କର୍ମୀ, ମହାମାରୀ ପ୍ରତିରୋଧରେ ଜଡିତ ବ୍ୟକ୍ତି, ଜନସେବାରେ ନିୟୋଜିତ ଥିବା ବ୍ୟକ୍ତି ଏବଂ ବନ୍ଦର ଇନ୍ସପେକ୍ଟରମାନଙ୍କୁ କରୋନାଭ୍ୟାକ (CoronaVac) ଟିକା ପ୍ରଦାନ କରାଯାଉଛି । ଚୀନ୍ ସରକାରୀ ଗଣମାଧ୍ୟମ ଅନୁଯାୟୀ, ଟୀକାକରଣ କାର୍ଯ୍ୟକ୍ରମ ପରେ ସାଧାରଣ ଲୋକଙ୍କୁ ମଧ୍ୟ ଟୀକାକରଣ କରାଯିବ । ତେବେ ଖବର ଅନୁଯାୟୀ, ବର୍ତ୍ତମାନ ସୁଦ୍ଧା ଟିକାର ବିକ୍ରିକୁ ଅନୁମୋଦନ ମିଳିନାହିଁ ।\nଜିଆଶିଙ୍ଗ ସେଣ୍ଟର ଫର୍ ଡିଜିଜ କଣ୍ଟ୍ରୋଲ (ସିଡିସି)ର କହିବା ଅନୁଯାୟୀ, ଚୀନର କମ୍ପାନୀ ସିନୋଭାକ ବାୟୋଟେକ ଲିମିଟେଡ୍ ଦ୍ୱାରା ବିକଶିତ କରାଯାଇଥିବା ଏହି ଟିକାକୁ ୧୮ ରୁ ୫୯ ବର୍ଷ ବୟସ୍କ ଲୋକଙ୍କୁ ୪୦୦ ୟୁଆନ (୫୯.୫ ଡଲାର)ରେ ଦିଆଯିବ । ସିଡିସି କହିବାନୁଯାୟୀ, ଟିକାର ଦୁଇଟି ଡୋଜ୍ ଅତ୍ୟନ୍ତ ଆବଶ୍ୟକ ଅଟେ । ଯାହା ୧୪ରୁ ୨୮ ଦିନ ବ୍ୟବଧାନରେ ଦିଆଯିବ ।\nଜିଆଶିଙ୍ଗ ସିଡିସି ଏହା ମଧ୍ୟ କହିଛି ଯେ ମାର୍କେଟିଂ ପାଇଁ ଏହି ଟିକାକୁ ଆନୁଷ୍ଠାନିକ ଭାବେ ଅନୁମୋଦନ ମିଳିନାହିଁ । ଏହାକୁ ବର୍ତ୍ତମାନ କେବଳ ଜରୁରୀକାଳୀନ ବ୍ୟବହାର ପାଇଁ ଅନୁମୋଦନ ଦିଆଯାଇଛି । ଆପଣଙ୍କୁ ଜଣାଇ ରଖୁଛୁ ଯେ ଜୁନ୍ ମାସ ଶେଷରେ, ଚୀନର ନ୍ୟାସନାଲ୍ ହେଲଥ କମିଶନ (NHC) ଚାଇନିଜ ଟିକା ପରିଚାଳନା ଅଧିନିୟମ ଅନୁଯାୟୀ ଅଧିକ ବିପଦପୂର୍ଣ୍ଣ ଲୋକଙ୍କ ପାଇଁ ଟିକାର ଜରୁରୀକାଳୀନ ବ୍ୟବହାରକୁ ଅନୁମୋଦନ ଦେଇଛି ।\nନ୍ୟୁଜ ଏଜେନ୍ସି ରାଏଟର୍ସଙ୍କର ରିପୋର୍ଟ ଅନୁଯାୟୀ ବ୍ରାଜିଲ, ଇଣ୍ଡୋନେସିଆ ଏବଂ ତୁର୍କୀରେ ଟିକା ପରୀକ୍ଷଣର ଶେଷ ପର୍ଯ୍ୟାୟରେ ପହଞ୍ଚିଛି । କମ୍ପାନୀ କହିଛି ଯେ ତୃତୀୟ ଅର୍ଥାତ ଶେଷ ପର୍ଯ୍ୟାୟ ପରୀକ୍ଷଣର ମଧ୍ୟବର୍ତ୍ତୀ ବିଶ୍ଳେଷଣ ନଭେମ୍ବର ମାସ ଆରମ୍ଭରେ ଆସିପାରେ । ସ୍ୱାସ୍ଥ୍ୟ ବିଭାଗର ଜଣେ ବରିଷ୍ଠ ଅଧିକାରୀ ଦାବି କରିଛନ୍ତି ଯେ ଜୁଲାଇରୁ ଚୀନ୍ ଦ୍ୱାରା ପରୀକ୍ଷାମୂଳକ ବ୍ୟବହାରରେ ହଜାର ହଜାର ଲୋକଙ୍କୁ ଟୀକାକରଣ କରାଯାଇଛି ।\nBirthday Special : ସନି ଦେଓଲ ସମସ୍ତଙ୍କୁ ଲୁଚାଇ କରିଥିଲେ ବିବାହ ! ଲାଇମଲାଇଟ ଠାରୁ ଏଥିପାଇଁ ଦୂରରେ ରୁହନ୍ତି ତାଙ୍କ ପତ୍ନୀ !
